K. Tóthová, poslankyňa: (2007-06-21):
Miestna správa už pochopila túto skutočnosť a miestne televízie prenášajú v priamom prenose rokovanie miestnych zastupiteľstiev. Kultúrny a demokratický svet pochopil, že vývoj ide smerom sprístupnenia informácií z týchto dôležitých rokovaní. Informácie z tlače, informácie cez televízne šoty v televíznych novinách alebo v diskusiách nie sú vždy objektívnym odrazom diania v parlamente. Neraz už v tejto ctenej snemovni zaznela myšlienka, že keď sme si vypočuli spravodajstvo z rokovania parlamentu, tak sme začali zvažovať, či sme vôbec boli na tom istom mieste, z ktorého sa ponúka spravodajská informácia. Nie je tajomstvom, že niekedy určité vtipy a, ako sa hovorí, perličky dominujú v informáciách z parlamentu, namiesto dôležitých informácií o rozhodnutiach, ktoré zasahujú do vážneho priebehu života občanov. Dovoľte, aby som len veľmi stručne uviedla, že nielen záznamy v časovo sledovanom priestore televízie a iných elektronických médií sa ponúkajú v zahraničí, ale že zahraničie prechádza na priame prenosy, či je to už BBC alebo austrálska televízia, ktorá priamy prenos z rokovania parlamentu – Nový Zéland, Kongres Spojených štátov amerických – dáva živé, priame vysielanie, Európsky parlament dáva, ponúka živé vysielanie na pripojenie, dokonca záznamy so simultánnym prekladom takmer vo všetkých oficiálnych rokovacích rečiach. Švédsko dáva záznamy, Dánsko verejnoprávny okruh dáva priame prenosy z parlamentu, rakúska štátna televízia má redakčné štúdio, ktoré naživo pripravuje vysielania z parlamentu. Španielska stanica El canal parlamento, taktiež portugalská a ďalšie. Chcem upriamiť osobitnú pozornosť na českú televíziu, ktorá vysiela priame, živé prenosy z parlamentu na osobitnom televíznom kanáli, kde vysiela aj rokovania z jednotlivých výborov a dokonca tento kanál je výslovne zameraný na diskusie o materiáloch, ktoré sú prerokované a prijímané v parlamente. Ja viem, že je to snaha nás všetkých, ja viem, že týmto smerom dospeje aj Slovenská republika. V tomto momente však nie je reálne realizovať na Slovensku priame prenosy, ktoré už v priebehu času asi jeden a pol až dva roky bude možné na základe prechodu na digitálne vysielanie. Legislatívny podklad pre toto digitálne vysielanie táto ctená snemovňa schválila prednedávnom. Preto, vážené kolegyne, kolegovia, predkladáme tento legislatívny návrh, ktorý pôvodne vláda nemienila podporiť. Na zasadnutí vlády som sa osobne zúčastnila, bola tam diskusia o tomto materiáli a vlastne po diskusii dospela vláda k názoru, že súhlasí a podporuje tento legislatívny návrh s tým, že by sa zo znenia vypustila priama hodina a to ôsma hodina ranná. Má to aj ten význam, že by sa zákonom nezasiahlo do programovej štruktúry Slovenskej televízie. Na stretnutí s riaditeľom Slovenskej televízie, ktoré sme mali ako predkladateľky a boli sme na tomto stretnutí asi pred týždňom, bolo nám prezentované, že Slovenská televízia nemá technické, ani iné problémy na realizovanie vysielania cez deň. Obdobne gestorský výbor Národnej rady Slovenskej republiky podal pozmeňujúci návrh, podľa ktorého by ostalo znenie navrhnuté predkladateľkami s tým, že by sa vyhodila, teda vypustila ôsma hodina ranná. Dovoľte, aby som za predkladateľky vyjadrila súhlasné stanovisko s týmto pozmeňujúcim návrhom a uviedla, že vlastne pozmeňujúci návrh prijatý a odporúčaný gestorským výborom, t. j. výborom pre médiá, neviem teraz presne povedať, pre kultúru a médiá, tento gestorský výbor vlastne prijal a navrhol zmenu v tom istom rozpätí a v tom istom zmysle, ako si to želala a súhlas podmienila vláda Slovenskej republiky. Dovoľte, aby som konštatovala, že aj predkladateľky v plnom rozsahu s takouto zmenou súhlasia. Môžem konštatovať, že tu došlo k plnohodnotnému konsenzu vlády, gestorského výboru aj predkladateliek. Vážené kolegyne, kolegovia, ja verím, že podporíte tento legislatívny návrh. V minulom volebnom období bývalá opozícia, t. j. SMER a HZDS viackrát v tejto snemovni prezentovali požiadavku vysielať záznamy z rokovania parlamentu nie v nočných hodinách. Mohla by som citovať viacerých, ktorí vystúpili v tomto parlamente z týchto politických subjektov s požiadavkou na takúto úpravu. Dokonca takúto úpravu žiadali prerokovať v programe, zahrnúť do programu rokovania parlamentu, čo, žiaľ, vtedajšia vládna koalícia vždy odmietla. Preto verím, že podpora tomuto legislatívnemu návrhu sa dostane nielen z hlasov poslancov vládnej koalície, ale že aj poslanci opozície zahlasujú za tento legislatívny návrh, pretože nielen voliči strán vládnej koalície, ale aj voliči opozičných strán, ktoré sú v parlamente, veľmi jednoznačne vyjadrujú požiadavku, aby informácie z rokovania parlamentu im boli sprístupňované v takom čase, kedy je vyššia sledovanosť televízie a kedy si tieto naše rokovania môžu pozrieť. Ďakujem  za pozornosť.